題汪水雲詩卷  其一
作者：聶守真
朝代：宋

paragraphs: 汴隄楊柳摇春風，翠華南幸紫禁空。
雕欄玉砌明月冷，羽人規作神仙宮。
蘇堤楊柳飄晴雪，又見紫鸞催駕發。
沉香亭北鶑亂啼，金殿又成諸佛剎。
東南王氣一旦終，乾坤四海今會同。
興亡成敗自有數，不由人力由天公。
二龍南翔一龍北，鳳隻鸞孤重鎩翮。
南龍苦熱北龍寒，鸞鳳欲飛飛不得。
周原禾黍秋離離，含光草色春萋萋。
露盤應拆聲動地，金銅仙人空淚垂。
來今往古知幾代，嬴顛劉蹶浮雲改。
□平抵掌笑不言，會見桑田變滄海。